Il-partit fl-Oppożizzon,i jitlef b'liema maġġoranza jitlef, jibqa' wieħed li għandu dmir impost mill-Kostituzzjoni u d-demokrazija li jifli u jikkritika lill-Gvern. Min jaħseb li għax dak preżenti għandu disa' siġġijiet fuqna jfissser li aħna ser noqogħdu lura qed jiżbalja. Il-ħidma tagħna hija ċara u kostanti u rridu nsiru, jum wara jum, Oppożizzjoni soda. Waħda li tħares lejn ir-realtà tal-ġurnata u taqta' lilha nfisha mill-passat. Ma nistgħux, f'xi mument, ngħixu f'xi forma ta' dinja għalina imma rridu dejjem iktar immissu ma' dak li għaddej minnu l-poplu li nirrappreżentaw. Anqas ma nistgħu noqogħdu nippruvaw nagħmluha tal-bravi u nċanfru lil dawk li ma vvutawlniex fl-aħħar elezzjoni. Il-poplu, fid-9 ta' Marzu għażel u ħadd ma jista' jieħu l-arloġġ lura biex ibiddel il-vot. Wieħed jista' biss iħares 'il quddiem. Aħna fl-Oppożizzjoni, u l-Gvern għandu maġġoranza qawwija ta' voti li mhux ser titlaq f'daqqa. Għandna triq twila u iebsa biex niġu lura bħala partit li fih il-pajjiż jista' jagħtina kredibilità u, l-iktar importanti, li jagħraf fina differenza politika ta' sustanza. B'dak li għaddej u b'dak kollu li qiegħed fil-ħin jinkixef biċċa biċċa f'dak li diġà sar f'dawn l-aħħar erbgħa xhur, hemm attakk kbir lejn il-kredibilità tal-politiċi tal-lum. Fl-elezzjoniiet ġenerali li ġejjin, wara dak kollu li wiegħed il-Partit Laburista mill-Oppożizzjoni u dak kollu li issa qiegħed iwettaq il-kontra, irridu nikkonvinċu lill-elettorat: l-ewwel, li aħna verament differenti; u t-tieni, li aħna kredibbli. Il-miri tagħna huma, f'għajnejja, ċari ħafna. Proprju għalhekk li aħna m'aħniex ser noqogħdu lura milli nistaqsu, ngħarblu u nikkritikaw l-ewwel, però fl-istess ħin inkunu kapaċi noħorġu bi proposti ġodda. Il-problemi li ser niffaċċjaw hawn u ftit xhur oħra ser jitolbu preżenza aqwa tagħna biex nidentifikaw dak li m'għandux isir la mill-politika sħiħa tal-Gvern u anqas mill-ħidma diretta tal-ministri konċernati. Hemm min qiegħed iħoss li forsi għandna noqogħdu lura xi kritika, biss dan l-aġir huwa minnu nnifsu kontro-produċenti. Kull ġurnata mill-bank tal-Oppożizzjoni trid tiġi użata tajjeb, b'għaqal, intelliġenza u moderazzjoni. Ma hemmx bżonn esaġerazzjonijiet da parti tagħna żgur, imma rridu nirrimarkaw il-punt. Il-kritika trid issir u twassal ċar il-messaġġi politiċi tagħna. Aħna għandna d-diffikultà li rridu nimxu 'l-quddiem u noħorġu mill-fosdqa li konna fiha fil-gvern, però huma jridu jifhmu li qegħdin issa bil-piż tar-responsabbiltà fuqhom. Dak li qabel setgħu jwettqu u ħadd ma jgħid xejn, illum minflok qiegħed taħt skrutinju pubbliku. Hemm diversi gazzetti li qegħdin, huma wkoll, f'dan il-proċess. Uħud għadhom ma fehmux li sehem il-partit inbidel u oħra li qegħdin fit-triq it-tajba. Dan huwa proċess twil u, f'ħafna sens, normali. Il-bidla ssir kontinwament fuq iż-żewġ naħat tal-Kamra. Aħna però nibqgħu ffukati sabiex nassiguraw li, anke jekk ħaddieħor jinjora jew jaqbiżlu dak li qed isir, nitkellmu. M'huwiex aċċettabbli żgur li ministru fil-Gvern jiġi fil-Parlament, kif kellna nhar il-Ħamis fl-aġġornament, u jgħidilna li ma nistgħux nikkritikawhom għax għaddejna telfa elettorali qawwija. Huwa ċar li diversi għadhom ma fehmux li għandhom dmir kostituzzjonali li jwettqu dmirhom tajjeb u skrupolożament skont il-liġijiet tal-pajjiż. Jekk imorru lura minnu, kellhom x'kellhom intenzjonijiet, żbaljaw. Kien ċar li l-Onor. Jason Azzopardi wettaq dmiru sew u ressaq kritika li hija f'postha u ġusta. La żied u lanqas naqqas. Mar direttament għall-punt b'kawtela u attenzjoni. Wieħed kien jistenna reazzjoni mill-Gvern li tirrispetta l-impenn tal-Oppożizzoni. Aħna ngħinu lil min imexxi billi niftħulu għajnejh u nżommuh milli jidħol għall-ħmerijiet li permezz tagħom il-pajjiż jaqa' għaċ-ċajt. Il-Korp tal-Pulizija, tul dawn l-aħħar ġimgħat, laqqat daqqiet ta' ħarta li naqqsulu sew dak li kellu. Ir-reputazzjoni tajba, is-serjetà u d-dinjità tal-membri bdiet sejra lura waħda u sew. Bħal ma anki l-kundizzjonijiet tax-xogħol bix-xiftijiet il-ġodda tagħhom marru lura. Proprju f'dawn il-jiem, diversi fehmu li l-ħin tal-mistrieħ tagħhom naqas drastikament u, l-agħar, li issa tilfu għal kollox iċ-ċertezza tal-ġranet tal-leave. Li huwa żgur hu li qatt, taħt iż-żmien li fih kont Ministru tal-Intern, ma kien hemm xi ġurnata li l-Korp għamilha ta' . Il-Korp tal-Pulizija jixraqlu aqwa dak li għaddej minnu. Fi ftit xhur qed naraw proċess li bih il-Korp beda jitnaqqas. Hemm, iva, forom differenti ta' politika tagħhom u tagħna li, jum wara jum, qed tidher f'għajnejn dawk li jridu jaraw.
Forom differenti ta' Politika.